易元吉畫猿
作者：劉摰
朝代：宋

paragraphs: 槲林秋葉青玉繁，枝間倒挂秋山猿。
古面睢盱露瘦月，氄毛勻膩舒玄雲。
老猿顧子稍留滯，小猿引臂勞攀援。
坐疑跳躑避人去，彷彿悲嘯生壁間。
巴山楚峽幾千里，寒巖數丈移秋軒。
渺然獨起林壑志，平生願得與彼羣。
吾知畫者古有說，神鬼爲易犬馬難。
物之有象衆所識，難以僞筆淆其真。
傳聞易生近已死，此筆遂絕無幾存。
安得千金買遺紙，真僞常與識者論。